IR-RABA' KTIEB Salmi — Ix-xejn tal-bniedem quddiem Alla Talba ta' Mosè, il-bniedem ta' Alla. Mulej, int kont għalina kenn minn nisel għal nisel. Qabel ma twieldu l-muntanji, qabel ma tnisslu l-art u d-dinja, minn dejjem ta' dejjem int, o Alla! Int traġġa' l-bnedmin lejn it-trab, u tgħidilhom : "Erġgħu lura, intom bnedmin!" Elf sena huma għalik bħal jum ta' lbieraħ li għadda, jew bħal sahra tal-lejl . Int taħsadhom, u jsiru bħal ħolma. Huma bħall-ħaxix li jinbet filgħodu; filgħodu jwarrad u jħaddar, filgħaxija jidbiel u jinxef. Ninsabu mifnija bil-qilla tiegħek, mibluha minħabba l-għadab tiegħek. Int ġibt quddiem għajnejk ħtijietna, dnubietna l-moħbija fid-dawl ta' wiċċek. Jiemna kollha jgħibu minħabba qilltek, jintemmu bħal tnehida s-snin ta' ħajjitna. Żmien ħajjitna hu b'kollox sebgħin sena; l-iżjed tmenin, jekk inkunu f'saħħitna; u l-biċċa l-kbira taħbit u niket; malajr jgħaddu, u aħna mmorru magħhom. Min jista' jifhem il-qawwa ta' qilltek? Min jista' jqis il-biża' ta' għadbek? Għalhekk għallimna ngħoddu jiem ħajjitna, sabiex aħna nimxu bil-għaqal. Dur lejna, Mulej! Kemm se ddum? Ħenn għall-qaddejja tiegħek. Imliena kmieni bit-tjieba tiegħek, biex nifirħu u nithennew ħajjitna kollha. Ferraħna daqs kemm għakkistna, għas-snin li fihom rajna l-ħsara. Ħa jidher għemilek quddiem il-qaddejja tiegħek, u l-kobor tiegħek quddiem uliedhom. Ħa tkun fuqna l-grazzja ta' Alla Sidna! Wettqilna inti x-xogħol ta' jdejna, wettaq, iva, xogħol idejna.